- Salmo
- <
- 99
- >

Salmo 99
99
Si Diyos Et Manakabalin Ya Nasantoan Ay Ari
1 Manturay si Diyos et manpayegpeg din ipogaw si egyat da.
Tinmotokdo sin trono na
sin ngaton di napayakan ay paparsua
yan manyegyeg din daga.
2 Mabigbig di kinangaton Diyos ed Zion,
iturayana am-in ay ipogaw isnan lobong.
3 Amin ay ipogaw yan dayawen da
din madaydayaw ya kaeegyat ay ngadana.
Nasantoan sisya!
4 Manakabalin ay ari sisya,
din nalinteg di laylaydena.
Initdo na ed Israel di kosto ay amagen da,
initdoanas daida ta somiged di ogali da
ya magay pabpaboran da.
5 Si Yahweh ay Diyos tako, dayawen yos sisya,
dayawen yo sin sangoanan di trono na.
Nasantoan sisya!
6 Da Moses en Aaron din papadi na,
si Samuel di esa ay nankarkararag en sisya,
nankararag dan sisya yan pinatgana.
7 Sin natood ay liboo ay kad-ana,
nakikali en daida.
Tinongpal da din linteg ya bilbilina
ay inbaga na en daida.
8 Sinongbatan Yahweh ay Diyos din kararag da,
inpaila na ay manangpakawan ay Diyos sisya,
ngem dinosa na pay dedan si daida sin basol da.
9 Si Yahweh ay Diyos tako, bigbigen yo din kinangato na,
dayawen yos sisya sin nasantoan ay dontog na,
tan si Yahweh ay Diyos tako, nasantoan sisya.

- Salmo
- <
- 99
- >

© 2016 Wycliffe Bible Translators of Canada, Inc.